
And of the feste that was at hire weddynge, And of the tempest at hire hoom comynge; But al that thing I mot as now forbere. I have, God wot, a large feeld to ere, And wayke ben the oxen in my plough, The remenaunt of the tale is long inough; I wol not lette eek non of al this rowte, Lat every felawe telle his tale aboute, And lat see now who schal the soper wynne, And ther I lafte, I wol agayn begynne.
This duk, of whom I make mencioun, Whan he was come almost unto the toun, In all his wele and in his moste pryde, He was war, as he caste his ey^e aside, Where that ther knelede in the hye weye A companye of ladies, tweye and tweye, Ech after other, clad in clothes blake; But such a cry and such a woo they make, That in this world nys creature lyvynge, That herde such another weymentynge, And of this cry they nolde nevere stenten, Til they the reynes of his bridel hen ten. ' What folk ben yt that at myn hom comynge Pertourben so my feste with cryinge ? 7 Quod Theseus, ' have j/e so gret envye Of myn honour, that thus compleyne and crie? Or who hath yow misboden, or offended ? And telleth me if it may ben amended; And why that jye ben clothed thus in blak ? *
The eldeste lady of hem alle spak, When sche hadde swowned with a dedly chere. That it was routhe for to seen or heere; And seyde, 'Lord, to whom Fortue hath j/even Victorie, and as a conquerour to lyven, Nought greveth us joure glorie and honour; But we beseken mercy and socour. Have mercy on our wooe and oure distresse.